KYK: Rooi Ferrari in ongeluk in Groenpunt | Netwerk24
KYK: Rooi Ferrari in ongeluk in Groenpunt
Deur Ane van Zyl 09 November 2019 18:59
'n Verkeersbeampte langs die Ferrari op die sypaadjie ná die ongeluk. Foto: Twitter/Sean Parker
Die bestuurder van 'n rooi Ferarri met 'n Gauteng-nommerplaat was Saterdag nie 'n gelukkige man nie nadat hy in 'n ongeluk betrokke was.
Hy en sy peperduur motor het Saterdagmiddag op 'n sypaadjie in Groenpunt tot stilstand gekom ná 'n ongeluk met 'n wit enkelkajuitbakkie.
"Die bestuurder van 'n Chevrolet-bakkie het 'n U-draai voor 'n Ferrari in Somersetstraat - Groenpunt se hoofstraat - gemaak, wat die ongeluk veroorsaak het," se Maxine Bezuidenhout, woordvoerder van die Kaapstad-verkeersdienste.
Die ongeluk is net ná 12:00 deur kringtelevisiekameras opgeneem en die beeldmateriaal is op Twitter gedeel. Die video wys hoe twee voertuie, 'n wit Toyota Etios en die Chevrolet-bakkie, net ná mekaar 'n U-draai maak in die hoofstraat.
Skielik kom die rooi Ferrari en tref die Chevrolet-bakkie teen 'n spoed. Die Ferrari het die bakkie met sy regtersy getref en oor die sypaadjie gery waar hy tot stilstand gekom het.
Bezuidenhout sê gerugte dat die bestuurder van die Ferrari ná die ongeluk skoonveld was, is onwaar.
ICYMI | Ferrari 488 GTB crash on Somerset road, Green Point this afternoon. pic.twitter.com/fkgZaiQDrG